परवल यों तो आजकल हर मौसम में मिल जाता है, पर इस मौसम में उसकी पैदावार अधिक होती है। इसकी खेती असम, बंगाल, ओड़िशा, बिहार और उत्तर प्रदेश में की जाती है। जनि क्षेत्रों में बरसात अधिक होती है, वहां परवल बड़े आकार का, गाढ़ा हरा और धारीदार होता है। उत्तर प्रदेश, बिहार में परवल हल्के हरे रंग का, आकार में कुछ छोटा और बिना धारी का होता है। परवल को तमिल में ‘कोवाककई’, कन्नड़ में ‘थोंड़े काई’ और असमिया, संस्कृत, ओड़िया और बंगाली में ‘पटल’ तथा भोजपुरी, उर्दू, और अवधी में ‘परोरा’ के नाम से भी जाना जाता है। यह देश के लगभग सभी हिस्सों में खाया जाता है। स्वास्थ्य की दृष्टि से यह अत्यंत लाभकारी सब्जी है। इसमें विटामिन ए, बी-1, बी-2, विटामिन-सी भरपूर मात्रा में पाया जाता है। इसमें बहुत कम कैलोरी होती है, इसलिए यह कोलेस्ट्राल को भी नियंत्रित रखता है। यह खून को साफ रखता और पाचन क्रिया को दुरुस्त करता है।